阿史那忠

阿史那忠（611年－675年5月24日），中國唐朝軍人，字義節。
突厥蘇尼失（阿史那蘇、懷德元王）之子。跟隨父親入唐為官。貞觀初年，被唐太宗提拔為左屯衛將軍，迎娶定襄縣主（唐太宗貴妃韋珪和前夫生的女兒）為妻。父親死後，繼承薛國公的爵位。637年，檢校長州都督。639年，阿史那思摩被唐朝立為突厥可汗，阿史那忠為左賢王。出塞外，鬱鬱不樂，唐朝使者來見，他請稟告唐太宗准許他回朝為官，唐太宗准許了。
永徽年間，阿史那忠歷任左武衛大將軍、右驍衛大將軍。後為長岑道行軍大總管，攻撃鐵勒、契丹的入侵。668年，為青海道行軍大總管，防備弓月和吐蕃，之後轉任西域道安撫大使、西域道行軍大總管。675年，阿史那忠在洛陽尚善里的私邸去世，被追贈鎮軍大將軍之位，諡號貞，陪葬唐昭陵。時人稱阿史那忠是唐代的金日磾。

阿史那忠碑

阿史那忠碑，立於唐高宗上元二年（675年）十月。原存於陝西醴泉縣煙霞鄉西周村西南約50米處阿史那忠墓前，1975年移入昭陵博物館。碑身首高3.88米，下寬1.18米，厚34厘米。碑額篆書，題「大唐故右驍衛大將軍薛國貞公阿史那府君之碑」二十字。碑文正書，共33行，滿行82字。下端字較清晰，其餘均磨泐不清。
大唐故右驍衛大將軍薛國貞公阿史那府君碑

　　（上闕）同〇；執契結繩，八極與四均齊致。〇幽陵之憬服，考太陰之列壤。天驕擁眾，罕屈（闕四十三字）〇化〇猷，掩〇瀛而被有截；辯方正位，踰亥步而極無垠。罄域輸賝，傾埏入侍。若乃器藏於用，幾動於（闕十四字）呂〇〇聖人而委（闕十四字）孫吳以高視，〇〇〇以長驅。應運傑出，在於薛國公矣！公諱忠，字義節，其先代人，今為京兆萬年人也。郁矣曾基，克承大禹〇〇；遐哉茂業，奄有幽都之地。洪源共昌海分流，崇構與軒〇競〇。曾祖大原，祖邕周，為本國可汗，早稱強盛，〇承正朔。控千〇於龍城，境窮西夜；騁萬騎於雞〇，威震東胡。父蘇，皇朝左驍衛大將軍、寧州都督，懷德元王。〇〇方〇，是曰〇金之胤；〇該逆順，恭惟〇〇之〇。信化〇〇，特（闕七字）揚聖歷，候〇〇而奉丹墀。不〇以貴，〇〇泉〇愷澤；異姓而王，埒長沙〇啟祚。公丕承昌緒，允迪潛禎。上分列緯，應天街之秘象；下屬〇山，〇寶籙之靈氣。〇〇則英略〇運，〇〇則（闕十五字）風〇〇，知〇之心彌遠。干將甫成，〇犀之奇可察；豫章初拱，〇蠲之〇先彰。素懷不羈之節，載蘊非常之志。及隋季崩離，中州板蕩。我大唐撥亂反正，代天立極。（闕十七字）義〇〇錦軒之使。公亦〇命言歸，咸承繡袷之賞。石奮父子，共沐朝恩；秺侯仁孝，式流家祉。時以漠南未靜，委公作鎮，頡利可汗，乘間內侮，敕遣張〇相〇齎遠人。公力引（闕十一字）利以〇〇〇〇〇以囚縶。兵刃不加，凶渠底定。大夫之使閩越，嘉謨斯在；介子之〇樓蘭，英風可躡。竭誠之跡，基於此矣！詔授左屯衛將軍，仍令北門宿衛，賜甲第一區，降定襄縣主、〇〇〇〇，時貞觀之四年也。統御中軍，〇〇〇之睿哲；去來外館，動吹簫之妙曲。望重勛戚，譽浹遐邇。俄丁元王憂，尋起復職，寢苫結慕，集蓼纏哀。善喪能毀，葈貌悲於行路；奪禮即戎，柴形愴於朝序。九年，詔封薛國公，食邑三千戶。十一年，檢校長州都督。澤〇〇〇，〇四豪之舊國；任隆式〇，〇十角之新〇。克清邊瓂，言旋京邑，檢校左屯營。既而句麗、百濟，互相侵逼；處月、焉耆，各為唇齒。肆回邪於荒裔，軫吊伐於皇情。天（闕十四字）迺〇綏邊〇〇，詔公西域安撫。載葉〇如之寄，右地礱〇，加授上柱國。廿年，遷右武衛大將軍。復屬延陀縱慝，鐵勒怙亂，乘壯月以控弦，候朔風以鳴鏑。孰膺分閫，（闕十四字）先之以德，〇翹〇而逆命；後之以刑，旋〇輔以〇績。廓清柳塞，繄公是賴。賜金銀器物數十事，繒彩五百匹、錢廿萬、馬五十匹。霍氏辭第，竟收絕漠之功；荀父延錫，寔資剋狄之效。俄而七〇〇〇，八〇晚出。〇〇〇〇，侍岩廊而逾謹；宸駕上仙，攀弓弦而殆絕。天皇纂歷，景祚惟新；帝澤滂流，伸恩念舊。爰複本任，委之心膂。永徽中，以太妃憂去職，欒棘之痛，若居元王之喪。其年起復，授左武衛大將軍，〇〇北門〇〇，遷右驍衛大將軍。顯慶五年，詔為使持節長岑道行軍大總管。辰韓俶擾，從旆除殘；契丹縱毒，迴戈拯亂。剿玄菟之遊魂，覆黃龍之巨孽。亦既至心，恩賞兼隆。初改屯營為羽林軍，委公統（闕六字）兵禁闈。妙識機權，深閒體制。〇〇〇〇，徙〇侯玉中衢；紫掖分嚴，整雲營於上苑。六軍取其節度，八校法其規模。是以歷事兩朝，俱〇殊榮。每召諸王宴集，公必預焉。伯初之恆宿禁中，仲〇之常居〇內，比跡〇〇，〇何等〇。洎檢玉梁，陰封金岱。趾〇〇〇，〇〇〇舊勛，詔公兼右衛大將軍檢校羽林如故。式彰巡警之效，聿陪登降之禮。嘉慶是覃，鴻私允洽。復以吐蕃蟻結，近〇凶丑。弓月（闕十字）之〇孔熾〇蘭之域。〇想伏波，載恩橫海。總章初，詔公為青海道行軍大總管，甫臨邊服，克靜妖氛。將軍有百勝之功，天子緩一隅之慮。尋又奉詔為西域道安撫大使兼行軍大總管。乘〇則發，在變以能通；杖義斯舉，有徵而無戰。威信並行，羌夷是服。洎乎振旅，頻加勞問。方當克享期頤，永膺福祿，延十紀之遐筭，升九命之崇班。不謂大樹先秋，和松落其〇〇；高台遂毀，〇〇〇其〇〇。悲呼，以上元二年五月廿四日薨於洛陽尚善里之私第，春秋六十有五。皇上夙延恩顧，事越等倫。爰自寢疾，深於於〇壁之寵；逮是歸全，甚於趨輪之慟。前後中使，相望於道，詔贈鎮軍大將軍、使持節、大都督、荊岳硤朗四州諸軍事、荊州刺史，賻絹布七百段，米粟七百石，賜東園秘器。凶事葬事，並令官給，務從優厚，陪葬昭陵。儀仗送至墓所往還，常所服甲，敕令隨瘞。並賜衣服錦被等物，特〇〇〇立碑。粵以其年歲次乙亥十月辛未朔十五日乙酉遷窆於昭陵之安樂原。諡曰「貞」。禮也。惟公擅生知之敏，稟默識之資。器局〇峻，襟靈爽澈。蘊蒼璧以載融，瑩白珪以無玷。貞心勁勇，儀竹柏而齊秀；猛氣抑揚，〇風雲而共〇。學該武藝，洞曉兵法。言合於道，〇真棄乎糟粕；理會於神，處物期於簡易。觀其在割能斷，轉危就安。由余入秦而著勣，天賜歸晉而延寵，此乃周身之智也。清以激貪，勤以應務。止戈而清〇〇，授鉞而靖邊塵，此乃〇〇之〇也；愛敬無違，純〇〇〇。〇色踵三姜之養，居喪極二〇之毀，此乃奉親之孝也；珠璣孕掌，瑤瑾光庭。辛氏皆將帥之風，陳扉無聊長之〇，此乃〇子之慈也；赫奕鐘鼎，留連賞會。〇〇之〇石〇〇〇〇之〇〇〇〇，此乃知命之達也。凡此五美，〇振嘉聲，故能上〇紫極，排閶闔而遐舉；側〇丹宮，肅鉤陳以嚴待。左臨海甸，一戰而盪玄夷；右瞰河〇，〇〇〇靖白虜。出定四〇，入掌六師，屬〇〇之（闕八字）一居〇〇〇〇八年，寵〇〇〇，冠於〇〇之右；謙恭無怠，光於〇將之先。博陸之謹慎〇心，二十餘載；富平之勤勞處事，三十餘祀。校被聲塵，固〇優劣。咨所謂立功立事、有始有卒者矣。有子太僕少卿〇〇〇〇〇〇〇〇〇〇〇〇〇〇天倫。誕秀質於玉山，蘊貞猷於金柅。學該七略，發揮書府之奧；辯縱三牙，含吐談最之實。君子稱其禮節，通人許其遠大。至性有聞，因心則感。以為〇台饋象，丹青有歇滅之〇；（闕九字）之質。〇刊盛德，式〇典〇。〇〇過客披文，載揖先賢之范；故人望拜，遐傳不朽之業。其銘曰：

文昌列將，武庫陳兵。敵萬為傑，踰千〇英。屬此邦彥，〇茲國〇。〇〇〇〇，〇〇〇〇。

幼誕〇〇，〇〇粹質。六象雲翥，三〇電逸。虹寶連城，驪珠照室。器則瑚璉，材惟梓漆。

德宇曾騫，禮輿遐振。斷山載凝，澄波巳濬。踐孝履仁，宅謙居慎。處事無惑，出言有信。

鈐符蘊妙，劍術窮微。〇〇〇〇，〇〇〇〇。〇〇〇〇，〇〇〇〇，〇〇〇〇。〇聖爰歸。

禮極將壇，榮開戚里。韓城已賦，秦樓載峙。軒蓋聯華，歌鐘遞起。宅躬伊泰，在貴不恃。

盡節禁止戎，杖威遐服。東涉鯨海，西臨鳥谷。陣〇前茅，功宣破竹。〇〇〇〇，〇〇〇〇。

〇〇〇〇，〇〇〇〇。〇〇〇從，〇山〇謠。蹊桃遽落，營柳先凋。九泉永閟，三宮寂寥。

慶屬象賢，德鍾令嗣。箕裘允襲，文武不墜。仰畢陌以纏哀，望盧山而結欷。紀貞石而垂範，庶〇〇〇〇〇。

阿史那忠墓志銘

阿史那忠墓志銘並蓋，葬於唐高宗上元二年十月十五日（675年11月7日）。1972年6月出土於陝西醴泉縣煙霞鄉西周村西南約50米處阿史那忠墓中。志蓋厚15.5厘米，底邊長76.5厘米，蓋面篆書「大唐故右驍衛大將軍贈荊州大都督上柱國薛虢國阿史那貞公墓誌之銘」。志石邊長76.5厘米，厚15.5厘米，志文正書，崔行功撰文，共44行，滿行44字。同時出土還有其妻定襄縣主李氏墓誌蓋，志石遺失。志蓋厚9.5厘米，底邊長64厘米。蓋面篆書「大唐故定襄縣主之志」。四殺飾四神，右上角殘缺。根據阿史那忠墓誌，定襄縣主李氏是唐太宗貴妃韋珪與前夫李珉之女，紀王李慎之同母姊。
唐故右驍衛大將軍兼檢校羽林軍贈鎮軍大將軍荊州大都督上柱國薛國公阿史那貞公墓志銘並序

　　公諱忠，字義節，其先代人，今為京兆之萬年人也。若夫玄珪拱揖，有夏之苗裔克昌；綠車見迎，盛漢之內戚恩重。帝系綿遠，受氏靈長。鑄鼎餘業，椒房令緒。三古不忘，六藉斯著。曾祖大原，祖邕周，並本國可汗。自晉氏浮江，魏朝入洛，溟海南絕，天街北臨，靈命有歸，代雄朔野。鬱悶金丘之下，咸申贄幣；榆關柳塞之陰，並從疆理。父蘇，左驍衛大將軍、寧州都督、懷德元王。英姿天挺，偉量桀出。皇唐啟運，聖武君臨。掩頓八紘，囊括四海。王早圖去就，預辯興亡。歸誠真主，遂荷恩渥。擬宋開國，非劉而王。公河嶽韞靈，辰象流慶。克岐克嶷之性，然於所然；事君事親之方，得於自得。環材體峻，絕節神凝。雙戟兩鞬之奇，占風視日之秘。糓城黃石，暗入於兵符；南林白猿，遙傳於劍術。武德之日，元王結款太宗，公時則綺襦，早蒙謁見。及貞觀雲始，塞北乖離，公誘執頡利可汗而以歸國，蒙加寵命，授左屯衛將軍。年踰志學，遂參禁衛。尋降穠華，婚定襄縣主，賜以甲第，賞眄特隆。又加上護軍，用獎戎秩。元王薨背，哀窮荼蓼。金革為重，有詔權奪，復居本職，服闋，襲封薛國公。新秦臨邊，控帶戎夏，十一年內，檢校長州都督。聖駕雷動，問罪東夷。公銜命風馳，慰撫西域，旌懸泑澤，騎越蔥河。處月、焉耆，共稽王略。公揚威電擊，諸戎瓦解。前庭寶馬，驅入陽關；罽賓飛鸞，將充禁籞。遼東奉見，詔隆獎飾，仍授上柱國。侍輦幽燕，言過汾晉。於時延陁犯塞，羽檄紛然，公馳驛赴救，事寧而返。蜂蟻復東，風塵大驚，詔率全軍，應時摧殄。延陁遂滅，漠北以空。遷右武衛大將軍，賜金銀器物十事，繒綵五百匹，錢廿萬。林父剋敵，方賜家臣；魏絳和戎，亦分金奏。太宗晏駕，攀髯靡及，送往事居，情禮兼遂。蒙委心腹，屯兵禁苑，陵墓事終，解嚴復職。自今上居極，恩遇彌重。永徽中，丁太妃艱，不堪號慕，降旨哀譬，仍令起服，為左武衛大將軍，尋遷右驍衛大將軍。屬興師遼碣，以公為使持節、長岑道行軍大總管。元戎長驅，天威遐暢，三山因之而波盪，九種以之而震驚。契丹在白猿之東，居黃龍之右，近侵卉服，外結鳥夷。公回師誅翦，應機殄滅，虜獲萬計，三軍無私，蒙賞縑帛，仍於羽林軍檢校。鉤陳之對南宮，羽林直通北洛。心膂之切，惟公是先。總章元年，吐蕃入寇，拜使持節青海道行軍大總管，長策遠振，群凶竄跡。武賢不捷，充國徒淹。西海諸蕃，經途萬里，而有弓月扇動，吐蕃侵逼。延壽莫制，會宗告窘。以公為西域道安撫大使兼行軍大總管。公問望著於遐邇，信義行乎夷狄。饗士丹丘之上，飲馬瑤池之濱。夸父驚其已遠，章亥推其不逮。範文後入，情不論功；馮異卻坐，事非飾讓。奉蹕東京，承顏北闕。鬼神多爽，蒼旻不惠。漢帝玉盃，餘歡未絕；魏君丸藥，仙氣無徵。暴疾遂興，奄然捐館。以上元二年五月廿四日薨於洛陽尚善里之私第，春秋六十有五。嗚呼哀哉！聖情震悼，朝倫驚嗟。吳漢雲亡，延篤述其天寵；李廣長逝，史遷言其跡悲。自於初終，及之殯殮，中使頻降，賵襚隆厚。詔曰：「故右驍衛大將軍阿史那忠，貔貅〇〇，〇任於專征；心膂攸資，寄深於禦侮。匪躬之操，在暮齒而彌隆；奉上之誠，歷歲寒而逾劭。而光陰不駐，舟壑遽遷。宜被哀榮，式旌幽壤。可贈鎮軍大將軍、使持節、大都督、荊岳硤朗四州諸軍事、荊州刺史，餘並如故。賻絹布七百段、米粟七百石。賜東園秘器。凶事喪事，並宜官給，務從優厚。仍陪葬昭陵。儀仗送至墓所往還。」惟公天然愛敬，縱情融朗。未學而學，求仁則仁。昔在幼年，早逢多故。見幾而作，立事非常。遂得寄切蘭錡，禮華蓁葉。東征北伐，西撫南馳。經營四方，遠詠三捷。在其寬乃容眾，信必覆言。驅策兩朝，周旋四紀。蘭池近出，便侍玉輿；長楊騎歸，常參羅薦。若其御溝通水，上路開扉。六佾分行，駟鐵齊首。秋天露早，春日風初。每惆悵於賓筵，時留連於酒德。高朗令終之美，啟手啟足之規。垂之話言，事先儉薄。夫人渤海李氏，隋戶部尚書雄之孫，齊王友珉之女；母京兆韋氏，鄖國公孝寬之孫、陳州刺史圓成之女；夫人又紀王慎之同母姊也。椒庭藉寵，〇封定襄縣主。詔以妻公焉。宋鯉齊魴，金聲玉潤。仙露俄盡，神香不然。昔以永徽四年薨，先葬於昭陵之下。子太子仆暕等門緒高華，風儀秀逸。天資孝友，習兼文藝。創巨潛及，穹蒼莫追。粵以上元二年歲次乙亥十月辛未朔十五日乙酉，奉遷靈櫬，合葬於昭陵之塋。諡曰貞，禮也。嗚呼哀哉！展靈驂於關谷，託遺榮於塋墓，指畢陌而超遙，辭洛城而顧步。氣清蟬晚，秋深雁度。怨湘水之微瀾，悲穀林之竦樹。尚屯騎士，方成武庫。唯〇德而可傳，亦何人而不故。其詞曰：

燭龍光遠，畢昴星懸。柳塞〇地，蔥河隔天。抗衡軒日，戰勝周年。崇基偃蹇，夐緒蟬聯。

乃降精靈，是生奇桀。九飛毻羽，千里浴血。因心孝慈，克己〇節。衛律初死，休屠新滅。

言歸鳳闕，遂葉龍顏。上肅雲扆，仰排星關。朝鮮旆入，踈勒麾還。蹊謠廣樹，檻諫雲攀。

羽林營近，便門輦出。雍畤驅鹿，渭橋先蹕。諷疑役鬼，心驚觸瑟。釀玉歡長，筵羅宴密。

樹接小苑，門向廚城。池含秋色，鳥變春聲。雲過鈿黛，風雜絲笙。蜉蝣可薄，蟋蟀無輕。

高明必瞰，仁智同泯。秦穆亦然，魯聲忽盡。禮緣恩縟，旒隨痛軫。盧山墳高，玄甲陣引。

魂歸八水，路入三湘。紫氣龍匣，白雲帝鄉。山河悽斷，原隰芸黃。千秋兮萬恨，泉深兮水長。

秘書少監清河崔行功撰